All Blacks breek Skotte se harteDarcy Graham was ’n doring in die All Blacks se vlees. Foto: Andy Buchanan/AFP. “Dêt was klous!” sou Borrie Veldt van die Swart Kat-faam waarskynlik vandag in sy beste Engels gesê het as hy die wedstryd tussen Skotland en die All Blacks op Murrayfield bygewoon het. Want dit was so hittete of die doedelsak-weergawe van Danie Botha se immergewilde Wenners het oor die stadion se luidsprekers weergalm. Maar helaas – net soos met die Springbokke in Marseille – was dit hulle nie beskore nie en Nieu-Seeland het die wedstryd met 31 – 23 gewen. Tog het elke Skotse rugbyondersteuner vir meer as ŉ uur geglo dat dat vandag dié dag is wat hulle uiteindeliK ŉ toets teen die All Blacks sal wen. In Finn Russell het hulle ongetwyfeld die aansteker vir hul rugbyvuur gehad. Rassie Erasums het inderdaad al vantevore gesê dat hy elke keer vir Handré Pollard bó die avontuurlustige Skotse no. 10-speler sou kies, maar vandag was Russell wragties aan die brand gewees. Saam met die sterke Duhan van der Merwe en die vlugvoetige Darcy Graham het hy vir die Nieu-Seelanders hoofbrekens gegee en die tuisspan het ŉ spul onbeantwoorde punte aangeteken om ŉ voorsprong van 23 – 14 op te bou. As jy egter ŉ uitklophou teen die All Blacks wil plant, sal jy hárd moet slaan; hulle weet maar net hoe om wedstryde te wen. ŉ Agterstand van nege punte pla hulle normaalweg nie te veel nie. Die Skotte se hoop het spoedig in wanhoop verander toe Scott Barrett en Mark Telea se drieë laat in die wedstryd dinge buite die tuisspan se bereik geplaas het. “Ons is teleurgsteld. Daar is soveel goed om op trots te wees, maar ons kon net nie dinge afrond nie. Ons het ŉ paar geleenthede deur ons vingers laat glip toe Nieu-Seeland die bal op hul doellyn teruggewen het en hulle kon stelselmatig weer begin momentum opbou,” Gregor Townsend, Skotland-afrigter, ná die wedstryd gesê “Ja, ons het ons veerkragtigheid gewys toe ons ŉ agterstand van 14 punte in die eerste helfte uitgewis het. Maar ons het nie gewen nie.” Giving it everything. As a team.#AsOne | @DoveMenUK pic.twitter.com/ETB5VAsX2F — Scottish Rugby (@Scotlandteam) November 13, 2022